**Fjærehinne** (*Porphyra umbilicalis*) eller **vanlig fjærehinne** er en rødalge som er vanlig langs norskekysten. Arter i denne slekten brukes i matlaging, spesielt i østen.

Utseende
--------

Fjærehinne består av svært tynne, delvis gjennomsiktige, rødfiolette, 5-20 centimeter lange krusete blad som kan minne om tynn plastfolie. De er festet til underlaget i et sentralt festepunkt, og har gjerne folder og revner inn mot midten. Når de tørkes blir de ganske stive. Selv om fargen kan variere med årstiden er den ofte fra brunaktig purpur til olivengrønn. På eksponerte steder kan de danne tette puter på fjellet. Særlig på beskyttede steder kan vanlig fjærehinne forveksles med *purpurfjærehinne* (*Porphyra purpurea*) og (*Porphyra lacinata*). Ingen av forvekslingsartene er giftige.

Livssyklus
----------

Bladene er haploide (gametofytter) som produserer hann- og hunnlige kjønnsceller på ulike individer. Etter befrukting produserer disse diploide sporer (kalt zygotosporer) som vokser opp til en diploid sporofytt, men denne fasen er ganske liten. Etter en meiose produserer den haploide sporer som spirer til nye gametofytter.

Utbredelse
----------

Arten er svært vidt utbredt og forekommer langs de fleste havområder. Den finnes på stein og fjell i fjæra, gjerne over rurbeltet. I Norge er den mest utbredt langs kysten fra vestlandet og nordover.

Bruk
----

Denne arten har tradisjonelt vært brukt i Irland og Storbritannia til å lage et geleaktig produkt kalt *laverbread*, som man får ved å vaske og koke algen. Laverbread er en grønnlig masse med en østersaktig smak, blant annet på grunn av et høyt innhold av jod, som gjerne stekes. Det kan kjøpes i butikken sørvest i Wales. En lignende art brukes i Japan til å produsere nori-flak, som brukes blant annet til å pakke inn sushi. Etter 5–10 minutter koketid bør den være mør nok til å spises.

Referanser
----------

1. 1 2  Rueness, Jan (1998). *Alger i farger*. Almater forl. s. 78. ISBN 8278580065.
2. ↑  Slipher, Beate (1997). *Vilt og vakkert*. Oslo: Bonytt. s. 53. ISBN 8276431089.
3. ↑  Bakkevig, Sverre (1994). *Tang og tare på Tungenes*. Randaberg kommune. s. 24. ISBN 8299107822.
4. 1 2  Kr. Wiborg (1980). *Mat fra sjøen*. s. 25. ISBN 82-02-04343-3.
5. ↑  Bakkevig, Sverre (1994). *Tang og tare på Tungenes*. Randaberg kommune. s. 28. ISBN 8299107822.
6. ↑  Bakkevig, Sverre (1994). *Tang og tare på Tungenes*. Randaberg kommune. s. 26. ISBN 8299107822.
7. ↑  Bakkevig, Sverre (1994). *Tang og tare på Tungenes*. Randaberg kommune. s. 29. ISBN 8299107822.

Eksterne lenker
---------------

* (en) *fjærehinne* – oversikt og omtale av artene i WORMS-databasen Rediger på Wikidata

* (en) *fjærehinne* i Encyclopedia of Life Rediger på Wikidata

* (en) *fjærehinne* i Global Biodiversity Information Facility Rediger på Wikidata

* (no) *fjærehinne* hos Artsdatabanken Rediger på Wikidata

* (sv) *fjærehinne* hos Dyntaxa Rediger på Wikidata

* (en) *fjærehinne* hos ITIS Rediger på Wikidata

* (en) *fjærehinne* hos NCBI Rediger på Wikidata

* (en) *Kategori:Porphyra umbilicalis* – bilder, video eller lyd på Wikimedia Commons Rediger på Wikidata

* (en) *Porphyra umbilicalis* – galleri av bilder, video eller lyd på Wikimedia Commons Rediger på Wikidata

* *Porphyra umbilicalis* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica
 |